# ΣΧΕΔΙΟ ΚΩΔΙΚΑ ΔΕΟΝΤΟΛΟΓΙΑΣ ΟΠΤΙΚΟΑΚΟΥΣΤΙΚΩΝ ΚΑΙ ΡΑΔΙΟΦΩΝΙΚΩΝ ΠΡΟΓΡΑΜΜΑΤΩΝ

**ΚΕΦΑΛΑΙΟ Ι: ΕΙΣΑΓΩΓΙΚΕΣ ΡΥΘΜΙΣΕΙΣ**

# ΑΡΘΡΟ 1: ΠΕΔΙΟ ΕΦΑΡΜΟΓΗΣ

Εκτός αν άλλως ορίζεται, οι ρυθμίσεις του παρόντος αφορούν όλα τα προγράμματα, κατά τον ορισμό του αρθ. 3 κατωτέρω, που μεταδίδονται από τους πάσης φύσεως φορείς που υπόκεινται στην ελεγκτική αρμοδιότητα του Εθνικού Συμβουλίου Ραδιοτηλεόρασης, ανεξαρτήτως του μέσου και του τρόπου παροχής των υπηρεσιών τους, εξαιρουμένου οποιουδήποτε περιεχομένου για το οποίο ο πάροχος δεν έχει συντακτική ευθύνη, ιδίως οι πάσης φύσεως οπτικοακουστικές εμπορικές ανακοινώσεις, οι ραδιοφωνικές διαφημίσεις και λοιπές ηχητικές εμπορικές ανακοινώσεις, τα κοινωνικά μηνύματα, οι πολιτικές διαφημίσεις και τα λοιπά μηνύματα που μεταδίδονται στο πλαίσιο της προβολής των πολιτικών κομμάτων και των συνδυασμών ΟΤΑ κατά την προεκλογική περίοδο και εν γένει οι ανακοινώσεις των πολιτικών κομμάτων

# ΑΡΘΡΟ 2: - ΑΡΧΗ ΣΤΑΘΜΙΣΗΣ –

Κατά την εφαρμογή του παρόντος, συνεκτιμάται πάντοτε το είδος, η φύση και το πλαίσιο του προγράμματος και ισχύουν η απορρέουσα από το Σύνταγμα και γενόμενη δεκτή από τη νομολογία του ΣτΕ αρχή της στάθμισης των κατά περίπτωση συνταγματικά κατοχυρωμένων ατομικών δικαιωμάτων, καθώς και τουτυχόν διακυβευόμενου δημόσιου συμφέροντος και η συνταγματικώς προστατευόμενη ελευθερία της τέχνης.

# ΑΡΘΡΟ 3: ΟΡΙΣΜΟΙ

Για τις ανάγκες του παρόντος κώδικα, ισχύουν οι παρακάτω ορισμοί:

Οπτικοακουστικό Πρόγραμμα: σειρά διαδοχικώς κινούμενων εικόνων, με ή χωρίς ήχο, που συνιστά, ανεξαρτήτως της διάρκειάς τους, αυτοτελές στοιχείο, στο πλαίσιο προγραμματισμού ή καταλόγου ο οποίος καταρτίζεται από τον πάροχο υπηρεσιών μέσων επικοινωνίας και περιλαμβάνει, ιδίως, ταινίες μεγάλου μήκους, βιντεοκλίπ, αθλητικά γεγονότα, κωμικές σειρές, ντοκιμαντέρ, παιδικά προγράμματα και έργα δραματουργίας.

Ραδιοφωνικό Πρόγραμμα: κάθε μορφή ηχητικού περιεχομένου που μεταδίδεται από τους παρόχους ραδιοφωνικών υπηρεσιών.

Πάροχος υπηρεσιών μέσων επικοινωνίας: Το φυσικό ή νομικό πρόσωπο που έχει την συντακτική ευθύνη για την επιλογή του οπτικοακουστικού περιεχομένου της οικείας υπηρεσίας και καθορίζει τον τρόπο με τον οποίο αυτό οργανώνεται.

Πάροχος ραδιοφωνικών υπηρεσιών: Το φυσικό ή νομικό πρόσωπο που έχει την συντακτική ευθύνη για την επιλογή του περιεχομένου της οικείας ραδιοφωνικής υπηρεσίας και καθορίζει τον τρόπο με τον οποίο αυτό οργανώνεται.

Συντακτική ευθύνη: η άσκηση ουσιαστικού ελέγχου στην επιλογή των προγραμμάτων και στην οργάνωσή τους σε χρονολογικό προγραμματισμό, εάν πρόκειται για τηλεοπτικές ή ραδιοφωνικές εκπομπές, ή σε κατάλογο, εάν πρόκειται για κατά παραγγελία υπηρεσίες οπτικοακουστικών μέσων. Η συντακτική ευθύνη αφ’ εαυτής δεν συνεπάγεται υποχρεωτικά νομική ευθύνη για το περιεχόμενο ή για τις παρεχόμενες υπηρεσίες, αν τέτοια ευθύνη δεν θεμελιώνεται ευθέως από άλλες διατάξεις.

Τυχερό παίγνιο: Όπως αυτό ορίζεται στην εκάστοτε ισχύουσα νομοθεσία περί τυχερών παιγνίων.

Διαγωνιστικό παίγνιο: Κάθε πρόγραμμα ή μέρος αυτού που προσφέρει έπαθλο ή άλλου είδους δώρο απευθείας στο κοινό, ανεξαρτήτως της αξίας και του είδους του προσφερόμενου επάθλου/δώρου και του τρόπου συμμετοχής του κοινού σ’ αυτό. Δεν εμπίπτουν στην έννοια διαγωνιστικού παιγνίου οποιαδήποτε μορφής Διαγωνιστικά Προγράμματα, στο μέρος αυτών που δεν αφορά συμμετοχή κοινού στα έπαθλα.

Διαγωνιστικό πρόγραμμα: Το ψυχαγωγικό πρόγραμμα ή τηλεπαιχνίδι που συνίσταται στην ανάδειξη νικητή ή νικητών μεταξύ επιλεγμένων συμμετεχόντων σύμφωνα με τους όρους (format) του συγκεκριμένου προγράμματος, που σκοπό έχει να αναδείξει τις ειδικές δεξιότητες – ικανότητες του κάθε συμμετέχοντος.

# ΚΕΦΑΛΑΙΟ ΙΙ: ΓΕΝΙΚΕΣ ΔΙΑΤΑΞΕΙΣ

**ΑΡΘΡΟ 4: ΓΕΝΙΚΕΣ ΑΡΧΕΣ**

1. Ο δημοσιογράφος υπερασπίζεται την ελευθερία της έκφρασης και, στο πλαίσιο της δημοσιογραφικής δεοντολογίας, έχει δικαίωμα να μεταδίδει ανεμπόδιστα πληροφορίες και σχόλια, για να εξασφαλίσει την ενημέρωση της κοινής γνώμης.
2. Ο δημοσιογράφος δικαιούται να μην αποκαλύπτει την πηγή της πληροφορίας, που εξασφάλισε με συμφωνία ή εν γένει υπό συνθήκες εχεμύθειας.

3. Όλα τα προγράμματα οφείλουν να σέβονται και να προστατεύουν την αξία του ανθρώπου και β) να μην προσβάλλουν την αξιοπρέπεια των συμμετεχόντων σε αυτά προσώπων.

# ΑΡΘΡΟ 5: ΒΙΑ ΚΑΙ ΜΙΣΟΣ - ΔΥΣΜΕΝΕΙΣ ΔΙΑΚΡΙΣΕΙΣ - ΕΜΦΥΛΑ ΣΤΕΡΕΟΤΥΠΑ

1. Τα προγράμματα δεν πρέπει να εμπεριέχουν υποκίνηση σε βία ή μίσος εναντίον ομάδας ανθρώπων ή μέλους ομάδας που προσδιορίζεται με βάση ιδίως τα χαρακτηριστικά της φυλής, το χρώμα, την εθνική ή εθνοτική καταγωγή, τις γενεαλογικές καταβολές, τη θρησκεία, την αναπηρία, τον γενετήσιο προσανατολισμό, την ταυτότητα ή τα χαρακτηριστικά φύλου.
2. Δεν επιτρέπεται η μετάδοση μειωτικών, ρατσιστικών, ξενοφοβικών ή σεξιστικών μηνυμάτων, προτύπων και χαρακτηρισμών καθώς και μισαλλόδοξων θέσεων
3. Δεν επιτρέπεται η παρουσίαση προσώπων και ομάδων προσώπων με τρόπο ο οποίος, υπό τις συγκεκριμένες συνθήκες, μπορεί να αναπαράγει έμφυλα στερεότυπα και να ενθαρρύνει τον εξευτελισμό, την κοινωνική απομόνωση ή δυσμενείς διακρίσεις σε βάρος τους από μέρος του κοινού, βάσει των παραγόντων που αναφέρονται στην πρώτη παράγραφο του παρόντος.
4. Η εφαρμογή του παρόντος άρθρου τελεί υπό την επιφύλαξη των συνταγματικών διατάξεων περί ελευθερίας της τέχνης και του πληροφορείν.

# ΑΡΘΡΟ 6: ΙΣΟΤΗΤΑ

Οι πάροχοι οφείλουν να μεριμνούν για την προώθηση της ουσιαστικής ισότητας των φύλων, με την προβολή μίας ισότιμης και απαλλαγμένης από έμφυλα στερεότυπα εικόνας για τα άτομα.

# ΑΡΘΡΟ 7: ΠΟΙΟΤΗΤΑ-ΓΛΩΣΣΑ-ΕΥΠΡΕΠΕΙΑ

1. Όλα τα προγράμματα οφείλουν να εξασφαλίζουν την απαιτούμενη από το Σύνταγμα ποιοτική στάθμη
2. Η τήρηση των γενικά παραδεκτών κανόνων που αφορούν στην ορθή, ευπρεπή και καλαίσθητη γλωσσική διατύπωση, εκφορά λόγου και συμπεριφορά είναι απαραίτητη, λαμβάνοντας υπόψη το είδος και το πλαίσιο του εκάστοτε προγράμματος. Πρέπει ιδίως να αποφεύγεται ο υβριστικός λόγος και η γλωσσική χυδαιότητα.

# ΑΡΘΡΟ 8: ΕΥΘΥΝΗ ΓΙΑ ΜΕΤΑΔΙΔΟΜΕΝΑ ΠΡΟΓΡΑΜΜΑΤΑ

1. Το περιεχόμενο όλων των μεταδιδόμενων προγραμμάτων οφείλει να είναι σύμφωνο με τον παρόντα κώδικα, ανεξάρτητα από το αν συνιστούν παραγωγή του φορέα που τα μεταδίδει ή τρίτου εξωτερικού παραγωγού.
2. Οι πάροχοι δεν ευθύνονται για απόψεις και συμπεριφορές προσκεκλημένων τους κατά τη μετάδοση προγραμμάτων σε ζωντανή μετάδοση. Οφείλουν όμως να παρεμβαίνουν με τον κατά περίπτωση προσήκοντα τρόπο, όταν το συμμετέχον πρόσωπο εκτρέπεται ή επιδεικνύει νομικώς επιλήψιμη συμπεριφορά, υπό την επιφύλαξη των ισχυόντων στο πλαίσιο της υποχρέωσης πληροφόρησης του κοινού και της άσκησης του δικαιώματος της ελευθερίας της έκφρασης

# ΑΡΘΡΟ 9: ΠΑΡΑΠΛΑΝΗΣΗ

Τα ειδησεογραφικά και ενημερωτικά προγράμματα οφείλουν να μην παραπλανούν το κοινό, με την εν γνώσει του παρόχου μετάδοση ανακριβών και αναληθών ειδήσεων ή/και αποσιώπηση ουσιωδών πληροφοριών

# ΑΡΘΡΟ 10: ΑΤΟΜΑ ΜΕ ΑΝΑΠΗΡΙΑ

Οι πάροχοι οφείλουν να αυξάνουν συνεχώς και προοδευτικά την προσβασιμότητα των προγραμμάτων τους σε άτομα με αναπηρία, τηρουμένων των επιταγών της εκάστοτε ισχύουσας νομοθεσίας. Η προσβασιμότητα στις υπηρεσίες επιτυγχάνεται, ιδίως, με τον υποτιτλισμό των προγραμμάτων, τη χρήση νοηματικής γλώσσας, την ακουστική περιγραφή και τον προφορικό υποτιτλισμό.

# ΑΡΘΡΟ 11: ΑΛΚΟΟΛ-ΚΑΠΝΙΣΜΑ-ΝΑΡΚΩΤΙΚΑ

1. Δεν επιτρέπεται η άμεση ή έμμεση ενθάρρυνση ή η ευνοϊκή τοποθέτηση υπέρ της χρήσης ειδών καπνού, ναρκωτικών ή άλλων εξαρτησιογόνων ουσιών, καθώς και της υπερβολικής κατανάλωσης αλκοόλ ούτε η υποβάθμιση των συνεπειών της χρήσης αυτών.
2. Η παρουσίαση σκηνών χρήσης των ανωτέρω προϊόντων επιτρέπεται μόνο σε περιπτώσεις που αυτό γίνεται για ενημερωτικούς, επιστημονικούς ή μυθοπλαστικούς και εν γένει καλλιτεχνικούς σκοπούς.

# ΚΕΦΑΛΑΙΟ ΙΙΙ: ΑΝΗΛΙΚΟΙ

**ΑΡΘΡΟ 12: ΠΡΟΣΤΑΣΙΑ ΑΝΗΛΙΚΩΝ**

1. Τα προγράμματα που ενδέχεται να είναι επιβλαβή για τη σωματική, ψυχική ή ηθική ανάπτυξη των ανηλίκων, παρέχονται κατά τρόπο που να διασφαλίζει ότι δεν θα είναι δυνατή η οπτική ή ηχητική παρακολούθησή τους από ανηλίκους. Ενδεδειγμένα μέτρα αποτελούν, ιδίως, η σήμανση των προγραμμάτων, η επιλογή της ώρας μετάδοσής τους, η χρήση προσωπικών αριθμών αναγνώρισης (κωδικών PIN), τα μέσα εξακρίβωσης της ηλικίας ή άλλα τεχνικά μέτρα, τηρουμένης της αρχής της αναλογικότητας και των τεχνικών μετάδοσης προγράμματος του εκάστοτε παρόχου. Το πλέον επιβλαβές περιεχόμενο, όπως είναι η αδικαιολόγητη βία και η πορνογραφία, υπόκειται στα αυστηρότερα μέτρα.
2. Όλα τα οπτικοακουστικά προγράμματα, συμπεριλαμβανομένων όσων μεταδίδονται σε επανάληψη, εκτός των διαφημιστικών μηνυμάτων, των μηνυμάτων και χρονοθυρίδων τηλεπώλησης, των κοινωνικών μηνυμάτων, των πολιτικών διαφημίσεων και των λοιπών μηνυμάτων που μεταδίδονται στο πλαίσιο της προβολής των πολιτικών κομμάτων και συνδυασμών ΟΤΑ και εν γένει των ανακοινώσεων των πολιτικών κομμάτων, των αθλητικών μεταδόσεων και των δελτίων ειδήσεων, κατατάσσονται σε κατηγορίες ανάλογα με τον βαθμό της δυσμενούς επίδρασης που μπορεί να έχει το περιεχόμενό τους στην προσωπικότητα και στη σωματική, ψυχική και ηθική ανάπτυξη των ανηλίκων. Σε κάθε κατηγορία αντιστοιχεί ένα ειδικό οπτικό ή λεκτικό σύμβολο ή ηχητικό σήμα που προσδιορίζει την ηλικία για την οποία το πρόγραμμα είναι κατάλληλο και το είδος του περιεχομένου του, το οποίο μεταδίδεται σε όλη τη διάρκεια του προγράμματος ή για ορισμένη διάρκεια του προγράμματος κατά την εκάστοτε ισχύουσα νομοθεσία. Επίσης, το ειδικό οπτικό και λεκτικό σύμβολο αναγράφεται υποχρεωτικά δίπλα στον τίτλο των οπτικοακουστικών προγραμμάτων σε κάθε δημοσίευση ή καταχώριση των προγραμμάτων αυτών στα έντυπα και στους ηλεκτρονικούς οδηγούς προγραμμάτων (EPG) και μεταδίδεται σε όλη τη διάρκεια των μηνυμάτων για την ανακοίνωση του προγράμματος (τρέιλερ).

# ΑΡΘΡΟ 13: ΑΝΗΛΙΚΟΙ ΘΥΜΑΤΑ ΚΑΙ ΦΕΡΟΜΕΝΟΙ ΔΡΑΣΤΕΣ ΕΓΚΛΗΜΑΤΩΝ

1. Η παρουσίαση ανήλικου δράστη αξιόποινων πράξεων (ιδίως μέσω εικόνας, ονόματος ή άλλων στοιχείων ή πληροφοριών, που προσδιορίζουν την ταυτότητά του) απαγορεύεται απολύτως. Απαγορεύεται, επίσης, η με οποιονδήποτε τρόπο δημοσιοποίηση περιστατικών ή στοιχείων, που θα μπορούσαν να οδηγήσουν στην αποκάλυψη της ταυτότητας ανηλίκου, φερόμενου ως δράστη εγκληματικής ενέργειας ή ως υπαιτίου δυστυχήματος.
2. Απαγορεύεται σε όλα ταπρογράμματα η με οποιονδήποτε τρόπο παρουσίαση ή η συμμετοχή ανηλίκων μαρτύρων ή θυμάτων αξιόποινων πράξεων ή δυστυχημάτων, καθώς και ανηλίκων που βρίσκονται σε μειονεκτική ή ευάλωτη θέση. Κατ' εξαίρεση, επιτρέπεται, κατόπιν έγγραφης συναίνεσης των προσώπων, που ασκούν τη γονική μέριμνα ή την επιμέλεια, η παρουσίαση ανηλίκων, που εμπίπτουν στις περιπτώσεις του προηγούμενου εδαφίου, εφόσον αυτή είναι αναγκαία για την ενημέρωση του κοινού και δεν προκαλεί βλάβη στην προσωπικότητα του ανηλίκου. Σε καμία από τις ανωτέρω περιπτώσεις δεν λαμβάνεται συνέντευξη από ανήλικο κάτω των 14 ετών.
3. Απαγορεύεται η με οποιονδήποτε τρόπο προβολή εικόνας ή/και στοιχείων αναζητούμενου ανηλίκου μετά την ολοκλήρωση της αναζήτησης, υπό την επιφύλαξη των αναφερόμενων στην παράγραφο 4 κατωτέρω.
4. Με την επιφύλαξη των ανωτέρω παραγράφων, η προβολή εικόνας αποβιώσαντος ανηλίκου επιτρέπεται μόνο κατόπιν ρητής συναίνεσης των προσώπων που ασκούσαν την γονική του μέριμνα ή επιμέλεια και εφόσον γίνεται κατά τρόπο που δεν θίγει τη μνήμη του νεκρού και δεν υπερβαίνει το αναγκαίο μέτρο για την ενημέρωση του κοινού.

# ΑΡΘΡΟ 14: ΣΥΜΜΕΤΟΧΗ ΑΝΗΛΙΚΩΝ ΣΕ ΠΡΟΓΡΑΜΜΑΤΑ

1. Η συμμετοχή ανηλίκων στα πάσης φύσεως προγράμματα επιτρέπεται μόνον εφόσον γίνεται με τη συναίνεση των προσώπων που ασκούν τη γονική τους μέριμνα ή την επιμέλεια. Απαγορεύεται, ωστόσο, απολύτως η συμμετοχή των ανηλίκων στα πάσης φύσεως προγράμματα τυχερών παιγνίων . Απαγορεύεται, επίσης, η συμμετοχή των ανηλίκων κάτω των 15 ετών σε εκπομπές αναπαράστασης της πραγματικότητας οι οποίες περιλαμβάνουν διαμονή σε χώρο επιλεγμένο από τον πάροχο υπηρεσιών(reality shows). Επιτρέπεται η συμμετοχή ανηλίκων ανεξαρτήτως ηλικίας σε διαγωνιστικά προγράμματα ικανοτήτων, δεξιοτήτων, ταλέντων και γνώσεων με τη συναίνεση που προβλέπεται στο εδάφιο 1.
2. Οι πάροχοι των προγραμμάτων στα οποία συμμετέχουν ανήλικοι οφείλουν:

α) Να προσφέρουν πλήρη και ολοκληρωμένη εκ των προτέρων ενημέρωση στους ανηλίκους και τα πρόσωπα που ασκούν τη γονική τους μέριμνα ή την επιμέλεια σχετικά μετη δομή του προγράμματος στο οποίο καλείται να συμμετάσχει ο ανήλικος, όσο και τα απαιτούμενα της συμμετοχής του ανηλίκου στο πρόγραμμα αυτό.

β) Να προστατεύουν την αξιοπρέπεια, τη σωματική, πνευματική και ψυχική υγεία των συμμετεχόντων ανηλίκων, να μην τους προκαλούν μεγάλη σωματική και ψυχική ένταση και εξάντληση και να μη θέτουν σε κίνδυνο την ψυχική και συναισθηματική τους ισορροπία. Στις διαγωνιστικές εκπομπές και όπου αλλού είναι κατά τις περιστάσεις απαραίτητο, πρέπει να λαμβάνεται μέριμνα για την ψυχική και συναισθηματική υποστήριξη των συμμετεχόντων ανηλίκων από εξειδικευμένους επαγγελματίες υγείας.

γ) Να μην καλούν και να μην ενθαρρύνουν με οποιονδήποτε τρόπο τους ανηλίκους να υιοθετούν και να μιμούνται πρότυπα και συμπεριφορές ασύμβατες με την ηλικία τους και τη συναισθηματική και πνευματική τους ωριμότητα.

δ) Να φροντίζουν να μη μεταδίδονται ευαίσθητες πληροφορίες που αφορούν την ιδιωτική και την οικογενειακή ζωή των συμμετεχόντων ανηλίκων και να προστατεύουν γενικότερα τον ιδιωτικό τους βίο.

1. Ισχύουν κατά τα λοιπά όλες οι υποχρεώσεις του παρόντος κώδικα που αφορούν τη συμμετοχή προσώπων σε προγράμματα.

# ΚΕΦΑΛΑΙΟ ΙV: ΕΜΦΑΝΙΖΟΜΕΝΑ ΚΑΙ ΑΝΑΦΕΡΟΜΕΝΑ ΠΡΟΣΩΠΑ

**ΑΡΘΡΟ 15: ΥΠΟΧΡΕΩΣΗ ΔΙΚΑΙΗΣ ΚΑΙ ΑΞΙΟΠΡΕΠΟΥΣ ΣΥΜΠΕΡΙΦΟΡΑΣ**

1. Τα πρόσωπα που συμμετέχουν και αναφέρονται στα πάσης φύσεως προγράμματα πρέπει να απολαμβάνουν δίκαιης, ορθής και αξιοπρεπούς συμπεριφοράς. Δεν επιτρέπεται, ιδίως, η προσβολή της προσωπικότητς, της τιμής και της αξιοπρέπειάς τους. Πρέπει επίσης να γίνονται σεβαστά η ιδιωτική και οικογενειακή ζωή τους, η επαγγελματική τους δραστηριότητα και το δικαίωμα έκφρασής τους. Οι αναφορές σε πρόσωπα που έχουν αποβιώσει γίνονταιστο πλαίσιο της προστασίας της μνήμης νεκρού,κατά την έννοια του άρθρου 365 Π.Κ.
2. Η άσκηση κριτικής δεν είναι ασυμβίβαστη με το σεβασμό των δικαιωμάτων των εμφανιζομένων και αναφερομένων προσώπων. Τα όρια άσκησης κριτικής είναι ευρύτερα για τα δημόσια πρόσωπα και τα πρόσωπα της επικαιρότητας.
3. Στο πρόσωπο, κατά του οποίου ασκείται η κριτική, πρέπει να παρέχεται η ευχέρεια να εκφράσει τις απόψεις του, με κάθε πρόσφορο τρόπο, εφόσον το επιθυμεί. Σε περίπτωση μη αυτοπρόσωπης παρουσίας στο πρόγραμμα, οι απόψεις αυτές πρέπει να μεταφέρονται στο κοινό με τη δέουσα ακρίβεια και πληρότητα. Οι υποχρεώσεις των ανωτέρω εδαφίων δεν ισχύουν στην περίπτωση που η τήρησή τους είναι εκ των πραγμάτων αδύνατη, βάσει των κανόνων της λογικής και της κοινής πείρας.
4. Σε περίπτωση βαριάς προσβολής της αξιοπρέπειας προσώπου, η τυχόν συναίνεση του παθόντος δεν αίρει τον παράνομο χαρακτήρα της επελθούσας προσβολής.

# ΑΡΘΡΟ 16: ΠΡΟΣΚΑΛΟΥΜΕΝΑ ΚΑΙ ΣΥΜΜΕΤΕΧΟΝΤΑ ΠΡΟΣΩΠΑ

1. Δεν επιτρέπεται να προσκαλούνται ή να γίνονται δεκτά σε πρόγραμμα πρόσωπα, η κατάσταση των οποίων μαρτυρεί πρόδηλη έλλειψη νηφαλιότητας ή/και να λαμβάνεται συνέντευξη από τα πρόσωπα αυτά.
2. Δεν επιτρέπεται η αλλοίωση των εκφραζόμενων απόψεων και θέσεων με οποιοδήποτε τρόπο, ιδίως με αλλαγή της σειράς ερωτήσεων και απαντήσεων, με σκόπιμη αποσπασματική αναφορά των απαντήσεων, με τη χρήση ηχητικών ή οπτικών μέσων ή με οποιαδήποτε άλλη τεχνική επεξεργασία. Η παραπάνω απαγόρευση δεν εφαρμόζεται σε σατιρικά προγράμματα, εφόσον η αλλοίωση θέσεων και απόψεων στο πλαίσιο των εν λόγω προγραμμάτων γίνεται κατά τρόπο, ώστε να είναι εμφανές στο κοινό ότι οι θέσεις και απόψεις έχουν υποστεί επεξεργασία/επέμβαση.
3. Κατά τη μετάδοση μαγνητοσκοπημένων ή μαγνητοφωνημένων προγραμμάτων που έχουν υποστεί τεχνική επεξεργασία, πρέπει να λαμβάνεται μέριμνα, ώστε η επεξεργασία αυτή να μην αλλοιώνει την εικόνα ή/και τις απόψεις που ανέπτυξε ο συμμετέχων κατά την καταγραφήκαι να μη θίγει την προσωπικότητά του Οι προβλέψεις της παραγράφου αυτής δεν εφαρμόζονται στις περιπτώσεις τεχνικής επεξεργασίας εικόνα ή/και φωνής για την προστασία της ανωνυμίας του συμμετέχοντος.
4. Η τυχόν άρνηση προσκεκλημένου προσώπου να συμμετάσχει σε πρόγραμμα δεν πρέπει να συνοδεύεται από αρνητικά σχόλια εξ αυτού του λόγου για το πρόσωπο αυτό. Εφόσον είναι απαραίτητο για την ενημέρωση του κοινού ή/και την προστασία του προσκεκλημένου, πρέπει να αναφέρεται ότι απευθύνθηκε πρόσκληση συμμετοχής στο πρόγραμμα και να επεξηγούνται οι λόγοι, για τους οποίους το πρόσωπο αυτό ανέφερε ότι αρνήθηκε να συμμετάσχει.

# ΑΡΘΡΟ 17: ΔΙΚΑΙΩΜΑ ΕΠΑΝΟΡΘΩΣΗΣ/ ΑΠΑΝΤΗΣΗΣ

Κάθε φυσικό ή νομικό πρόσωπο, τα έννομα συμφέροντα και ιδίως η προσωπικότητα του οποίου θίγονται από το περιεχόμενο προγράμματος, δικαιούται να ζητήσει επανόρθωση από τον πάροχο που μετέδωσε το επίμαχο πρόγραμμα, κατά την εκάστοτε ισχύουσα νομοθεσία.

# ΚΕΦΑΛΑΙΟ V: ΠΡΟΣΤΑΣΙΑ ΙΔΙΩΤΙΚΟΤΗΤΑΣ

**ΑΡΘΡΟ 18: ΙΔΙΩΤΙΚΗ ΖΩΗ**

1. Η ιδιωτική ζωή όλων, περιλαμβανομένων των δημοσίων προσώπων και των προσώπων της επικαιρότητας, καθώς και των οικείων τους, είναι σεβαστή και απαραβίαστη.
2. Υποχώρηση της προστασίας της ιδιωτικής ζωής έναντι της ελευθερίας της έκφρασης και της πληροφόρησης του κοινού επιτρέπεται μόνο στην περίπτωση που υφίσταται δικαιολογημένο δημόσιο ενδιαφέρον..
3. Δεν συνιστά παραβίαση του ιδιωτικού βίου η συμπτωματική και στιγμιαία μετάδοση εικόνας προσώπου κατά την κάλυψη γεγονότος που περιέχει πλάνα κοινού

# ΑΡΘΡΟ 20: ΑΘΕΜΙΤΗ ΚΑΤΑΓΡΑΦΗ

1. Απαγορεύεται να μεταδίδονται μη δημόσιες πράξεις και συνομιλίες προσώπων χωρίς την συναίνεσή τους.
2. Η καταγραφή συνομιλιών, με σκοπό μεταδόσεως του περιεχομένου τους, επιτρέπεται μόνον εφόσον: α) ο καταγραφόμενος γνωρίζει από την αρχή την ακριβή ταυτότητα του συνομιλητή του και τον σκοπό της συνομιλίας τους και β)έχει πληροφορηθεί ότι η συνομιλία τους καταγράφεται για πιθανή μετάδοση και συναινεί ρητώς προς τούτο. Δεν απαιτείται η συνδρομή των ανωτέρω όρων για τις τυχαίες τηλεφωνικές κλήσεις που εντάσσονται στο συντακτικό περιεχόμενο μεταδιδόμενου προγράμματος, με την προϋπόθεση ότι η επικοινωνία γίνεται χωρίς ταυτοποίηση του προσώπου και τερματίζεται αμέσως, εάν ο καλούμενος εκφράσει ενόχληση ή αντίρρηση.
3. Ενόψει της, κατά το άρθρο 2 του παρόντος, αρχής της συνεκτίμησης του τυχόν διακυβευόμενου δημοσίου συμφέροντος, οι απαγορεύσεις και οι περιορισμοί των ανωτέρω παραγράφων κάμπτονται, εφόσον το μεταδιδόμενο υλικό αφορά ζήτημα δημοσίου ενδιαφέροντος και η μετάδοση αυτού συμβάλλει στην σχετική δημόσια συζήτηση, ενώ η συλλογή των πληροφοριών αυτών θα ήταν αδύνατη ή ιδιαιτέρως δυσχερής με άλλα μέσα.

# ΚΕΦΑΛΑΙΟ VI: ΕΓΚΛΗΜΑΤΑ - ΒΙΑ

**ΑΡΘΡΟ 21: ΜΕΤΑΔΟΣΗ ΒΙΑΙΟΥ ΠΕΡΙΕΧΟΜΕΝΟΥ**

1. Η μετάδοση προγραμμάτων που περιέχουν σωματική, λεκτική ή ψυχολογική βία, βάναυση μεταχείριση ανθρώπων ή ζώων ή ακραία αντικοινωνική συμπεριφορά γίνεται πάντα στο πλαίσιο της κείμενης νομοθεσίας, σχετικά με τη σήμανση και την εφαρμογή τεχνικών μέσων γονεϊκού ελέγχου. Ειδικά στα ενημερωτικά προγράμματα επιτρέπεται ιδίως εάν α) η μετάδοση είναι αναγκαία για την ενημέρωση ή την ευαισθητοποίηση του κοινού ή β) εξασφαλίζεται η επαρκής κάλυψη του περιεχομένου αυτού με τη χρήση κατάλληλων τεχνικών μέσων. Η μετάδοση γεγονότων σε ειδησεογραφικά προγράμματα που συνοδεύεται από σκηνές βίαιου περιεχομένου πρέπει να γίνεται κατόπιν σχετικής προφορικής προειδοποίησης του κοινού για το περιεχόμενο αυτό. Σε κάθε περίπτωση, η επανειλημμένη μετάδοση του βίαιου περιεχομένου σε ειδησεογραφικά προγράμματα, πέραν του αναγκαίου μέτρου, πρέπει να αποφεύγεται.

Σε ειδησεογραφικά και εν γένει ενημερωτικά προγράμματα πρέπει να αποφεύγεται η, με οποιονδήποτε τρόπο, παρουσίαση μεθόδων τέλεσης εγκλημάτων και άλλων επικίνδυνων μορφών συμπεριφοράς όταν υπάρχει κίνδυνος μίμησης, εκτός εάν ο σκοπός της παρουσίασης εξυπηρετεί προδήλως δημόσιο ενδιαφέρον ή γίνεται χάριν ευαισθητοποίησης του κοινού.

# ΑΡΘΡΟ 22: ΕΓΚΛΗΜΑΤΑ-ΤΡΟΜΟΚΡΑΤΙΑ

1. Στα ενημερωτικά προγράμματα, τα εγκλήματα, η τρομοκρατία, η βία, συμπεριλαμβανομένης της φυλετικής και έμφυλης βίας, και άλλες βάναυσες και απάνθρωπες πράξεις ή συμπεριφορές, δεν πρέπει να εξυμνούνται ή να επιδοκιμάζονται από τον πάροχο προγράμματος.
2. Η δημοσιογραφική έρευνα δεν πρέπει να υποκαθιστά τις αστυνομικές, ανακριτικές ή άλλες αρμόδιες αρχές.

# ΑΡΘΡΟ 23: ΕΓΚΛΗΜΑΤΑ ΚΑΤΑ ΤΗΣ ΓΕΝΕΤΗΣΙΑΣ ΕΛΕΥΘΕΡΙΑΣ

Δεν μεταδίδεται η εικόνα, ούτε αναφέρεται το όνομα ή άλλα στοιχεία που μπορεί να οδηγήσουν στην αποκάλυψη της ταυτότητας θύματος εγκλημάτων στο ευρύ κοινό κατά της γενετήσιας ελευθερίας και της οικονομικής εκμετάλλευσης της γενετήσιας ζωής, με μόνη εξαίρεση περιπτώσεις αυτόβουλης εμφάνισης και δημόσιας τοποθέτησης του ίδιου του θύματος, υπό την προϋπόθεση ότι είναι ενήλικας.

# ΑΡΘΡΟ 24: ΠΟΙΝΙΚΗ ΔΙΑΔΙΚΑΣΙΑ

1. Η αρχή ότι ο κατηγορούμενος τεκμαίρεται αθώος μέχρι την αμετάκλητη καταδίκη του πρέπει να γίνεται σεβαστή και συνεπώς, η προβολή και ο σχολιασμός ειδήσεων και υποθέσεων ποινικού χαρακτήρα ή ενδιαφέροντος πρέπει να γίνεται με τρόπον ώστε να μη δημιουργείται η εντύπωση ότι προεξοφλείται το αποτέλεσμα της δίκης και εν γένει της ποινικής διαδικασίας. Τα πρόσωπα στα οποία αφορά η ποινική διαδικασία ή/και οι κατηγορούμενοι δεν πρέπει να αναφέρονται, άμεσα ή έμμεσα, ως ένοχοι, ακόμα και στην περίπτωση που έχουν ομολογήσει. Δεν πρέπει να γίνεται αναφορά στον φερόμενο ως δράστη με απαξιωτικούς για το πρόσωπό του χαρακτηρισμούς ή με όρους που εισάγουν δυσμενείς διακρίσεις εναντίον του.
2. Με την επιφύλαξη των οριζόμενων στην εκάστοτε ισχύουσα οικεία νομοθεσία, δεν επιτρέπεται η αναφορά ονομάτων και άλλων στοιχείων προσδιοριστικών της ταυτότητας υπόπτων για τέλεση εγκλημάτων, καθώς και η προβολή εικόνων των προσώπων αυτών.
3. Δεν επιτρέπεται η μετάδοση της εικόνας προσώπων που προσάγονται με χειροπέδες ενώπιον των δικαστικών ή εισαγγελικών ή αστυνομικών και λοιπών αρμόδιων αρχών σε οποιοδήποτε στάδιο της ποινικής διαδικασίας ή προδικασίας.
4. Δεν μεταδίδεται η εικόνα, ούτε αναφέρεται το όνομα, ούτε γίνεται με άλλο τρόπο σαφής η ταυτότητα συγγενών κατηγορουμένου ή καταδικασθέντος σε αξιόποινες πράξεις.
5. Δεν αναφέρεται η καταδίκη προσώπου για ορισμένο έγκλημα, μετά την έκτιση της ποινής του, πλην των εκπομπών ιστορικής τεκμηρίωσης και ντοκιμαντέρ.
6. Αποκλίσεις από τις ρυθμίσεις των παραγράφων 2 έως 5 του παρόντος επιτρέπονται στην περίπτωση που υφίσταται δικαιολογημένο δημόσιο συμφέρον, το οποίο επιβάλλει τη δημοσιοποίηση των σχετικών πληροφοριών,καθώς και στις περιπτώσεις που τα τυχόν εμπλεκόμενα πρόσωπα (ύποπτος, κατηγορούμενος ή καταδικασθείς και συγγενείς τους) συναινούν προς τούτο στο μέτρο που τους αφορά.
7. Δεν δημοσιοποιούνται έγγραφα ή άλλα στοιχεία που γίνονται γνωστά στις αρμόδιες αρχές κατά το στάδιο της προκαταρκτικής εξέτασης, της προανάκρισης και γενικότερα της μυστικής ποινικής προδικασίας, εκτός εάν είναι απολύτως απαραίτητο για την ενημέρωση του κοινού και υπό την προϋπόθεση ότι η αναφορά των στοιχείων αυτών γίνεται με σεβασμό προς το τεκμήριο της αθωότητας, την προσωπικότητα και τα δικαιώματα του κατηγορουμένου και των λοιπών εμπλεκομένων προσώπων.

# ΕΦΑΛΑΙΟ VII: ΠΛΗΡΟΦΟΡΙΕΣ – ΕΙΔΗΣΕΙΣ

**ΑΡΘΡΟ 25: ΑΚΡΙΒΕΙΑ ΚΑΙ ΔΕΟΥΣΑ ΑΝΤΙΚΕΙΜΕΝΙΚΟΤΗΤΑ**

1. Οι ειδήσεις και οι πληροφορίες πρέπει να είναι τεκμηριωμένες και να παρουσιάζονται με τη δέουσα ακρίβεια, πληρότητα, αντικειμενικότητα και αμεροληψία.
2. Πρέπει να εξασφαλίζεται, με κάθε δυνατό τρόπο, η έγκαιρη και δίκαιη παρουσίαση διαφορετικών απόψεων επί εριζόμενων θεμάτων.

# ΑΡΘΡΟ 26: ΨΕΥΔΕΙΣ ΕΙΔΗΣΕΙΣ

Δεν επιτρέπεται η εν γνώσει του παρόχου μετάδοση ψευδών ειδήσεωνκαθώς επίσης και η χρήση σκηνοθετικών τεχνασμάτων που επιδιώκουν την παραπλάνηση του κοινού.

# ΑΡΘΡΟ 27: ΑΝΑΚΡΙΒΕΙΑ-ΑΙΣΘΗΜΑ ΕΥΘΥΝΗΣ-ΣΥΓΧΥΣΗ

1. Η μετάδοση των ειδήσεων και των πληροφοριών πρέπει να γίνεται με προσοχή και αίσθημα ευθύνης, ώστε να μην προκαλείται υπέρμετρη ελπίδα, σύγχυση ή πανικός στο κοινό. Υποθέσεις ή πιθανολογήσεις δεν παρουσιάζονται ως γεγονότα.
2. Τυχόν ανακριβείς πληροφορίες ή ειδήσεις πρέπει να διορθώνονται, με τον πλέον πρόσφορο κατά περίπτωση τρόπο, είτε άμεσα εντός της ροής του ιδίου προγράμματος στο οποίο μεταδόθηκαν, είτε στην επόμενη μετάδοση του προγράμματος αυτού, άλλως στο αμέσως επόμενο αντιστοίχου περιεχομένου και ώρας μετάδοσης πρόγραμμα.
3. Απαιτείται σαφής διάκριση μεταξύ ειδήσεων και σχολίων. Μεταξύ τίτλων και περιεχομένου των ειδήσεων δεν πρέπει να υπάρχει προφανής αναντιστοιχία.
4. Η προβολή πλάνων αρχείου στα δελτία ειδήσεων και τις ενημερωτικές εκπομπές σηματοδοτείται, καθ’ όλη τη διάρκεια της χρήσης τους, με την αντίστοιχη ένδειξη.

# ΑΡΘΡΟ 28: ΠΛΗΡΟΦΟΡΙΕΣ

Απαγορεύεται η μετάδοση απορρήτων πληροφοριών και εικόνων, οι οποίες είναι δυνατόν να βλάψουν την εδαφική ακεραιότητα, την άμυνα και την ασφάλεια της χώρας.

# ΑΡΘΡΟ 29: ΔΡΑΜΑΤΟΠΟΙΗΣΗ

Δεν επιτρέπεται η δραματοποίηση και η δραματοποιημένη παρουσίαση πληροφοριών, ειδήσεων, απόψεων ή δηλώσεων, κατά την μετάδοση όλων των προγραμμάτων.

# ΑΡΘΡΟ 30: ΕΚΤΑΚΤΑ ΔΕΛΤΙΑ ΕΙΔΗΣΕΩΝ

Η μετάδοση έκτακτων δελτίων ειδήσεων πρέπει να γίνεται όταν κρίνεται από τους αρμόδιους συντάκτες ότι είναι δημοσιογραφικά αναγκαίο για την ενημέρωση του κοινού.

# ΑΡΘΡΟ 31: ΠΟΝΟΣ ΚΑΙ ΠΕΝΘΟΣ

1. Πρέπει να αποφεύγεται κάθε αδιάκριτη παρέμβαση σε προσωπικό πόνο ή πένθος και, ιδίως, η παρουσίαση σκηνών ή ατόμων σε στιγμές οδύνης, έντονης συναισθηματικής και ψυχικής σύγχυσης, απόγνωσης ή αγανάκτησης.

Δεν επιτρέπεται να μεταδίδονται, χωρίς σπουδαίο λόγο, εικόνες ή ήχοι, που επιτείνουν ή προκαλούν πόνο στα προβαλλόμενα πρόσωπα ή σε πρόσωπα του αμέσου περιβάλλοντός τους.

1. Οι περιορισμοί της ανωτέρω παραγράφου αίρονται σε περίπτωση ύπαρξης συναίνεσης των προβαλλόμενων προσώπων
2. Η αναφορά σε αποβιώσαν πρόσωπο και η προβολή της εικόνας του πρέπει να γίνεται με σεβασμό στη μνήμη του.
3. Δεν επιτρέπεται η αποκάλυψη στοιχείων ταυτότητας θανόντος ή στοιχείων που επιτρέπουν την ταυτοποίηση πριν από την επίσημη ενημέρωση των οικείων του από τις αρχές.

# ΑΡΘΡΟ 32: ΔΗΜΟΣΚΟΠΗΣΕΙΣ

1. Η μετάδοση δημοσκοπήσεων επιτρέπεται, εφόσον πληρούνται όλοι οι όροι που προβλέπει η σχετικώς ισχύουσα νομοθεσία.
2. Τα ευρήματα των δημοσκοπήσεων και η γραφιστική τους απεικόνιση πρέπει να παρουσιάζονται με ακρίβεια, σαφήνεια, πληρότητα και γενικώς με τρόπο που να μην παραπλανά το κοινό.

# ΑΡΘΡΟ 33: ΠΟΛΙΤΙΚΗ ΠΟΛΥΦΩΝΙΑ ΣΕ ΜΗ ΠΡΟΕΚΛΟΓΙΚΕΣ ΠΕΡΙΟΔΟΥΣ

1. Κατά τη μετάδοση ειδήσεων και των ενημερωτικών προγραμμάτων σε μη προεκλογικές περιόδους πρέπει να εξασφαλίζεται η πολιτική πολυμέρεια και πολυφωνία, όπως αυτές έχουν ερμηνευθεί κατά την πάγια νομολογία του ΣτΕ.
2. Σε μη προεκλογικές περιόδους δεν απαιτείται αυστηρώς μαθηματική κατανομή του χρόνου προβολής των κομμάτων βάσει της κοινοβουλευτικής τους δύναμης, Η αξιολόγηση, η ιεράρχηση και ο τρόπος παρουσίασης θεμάτων της πολιτικής επικαιρότητας και των θέσεων των κομμάτων τελεί υπό την πλήρη ευχέρεια και αρμοδιότητα της συντακτικής ομάδας, στο πλαίσιο της άσκησης της δημοσιογραφικής ελευθερίας.

# ΑΡΘΡΟ 34: ΠΕΡΙΟΔΟΣ ΠΡΙΝ ΑΠΟ ΕΚΛΟΓΕΣ ΚΑΙ ΔΗΜΟΨΗΦΙΣΜΑΤΑ

1. Η παρουσίαση των θέσεων, προγραμμάτων και δραστηριοτήτων των πολιτικών κομμάτων, φορέων, συνασπισμών και προσώπων κατά τις επίσημες προεκλογικές περιόδους ευρωπαϊκών, εθνικών και εκλογών ΟΤΑ καθώς και επίσημες προ-δημοψηφισματικές περιόδους, , γίνεται κατά τα ειδικώς προβλεπόμενα στην οικεία νομοθεσία.
2. Κατά τη μετάδοση συγκεντρώσεων κατά τις πριν από εκλογές και δημοψηφίσματα περιόδους δεν επιτρέπονται σκηνοθετικά ή/και επικοινωνιακά τεχνάσματα που επιδιώκουν την παραπλάνηση του κοινού και δεν πρέπει να προτρέπεται η συμμετοχή σε ταραχές ή άλλες παράνομες ενέργειες.

# ΚΕΦΑΛΑΙΟ VIΙI: ΛΟΙΠΕΣ ΔΙΑΤΑΞΕΙΣ

**ΑΡΘΡΟ 35: ΠΡΟΓΡΑΜΜΑΤΑ ΣΕ ΕΠΑΝΑΛΗΨΗ**

1. Οι πάροχοι υπηρεσιών μέσων επικοινωνίας και οι πάροχοι ραδιοφωνικών υπηρεσιών οφείλουν να ενημερώνουν προσηκόντως το κοινό για τη μετάδοση προγράμματος σε επανάληψη με κατάλληλη οπτική ή/και ηχητική ειδοποίηση. Τα απευθείας μεταδιδόμενα οπτικοακουστικά προγράμματα που μεταδίδονται σε επανάληψη πρέπει να σημαίνονται με την ένδειξη «Ε»είτε επί της οθόνης είτε επί του ηλεκτρονικού οδηγού προγράμματος, σε όλον τον χρόνο προβολής τους και να φέρουν υποχρεωτικώς την ίδια σήμανση με εκείνη της αρχικής τους μετάδοσης, εφόσον μεταδίδονται αυτούσια.
2. Τα μεταδιδόμενα σε επανάληψη προγράμματα που περιλαμβάνουν διαγωνισμούς,των οποίων έχει ολοκληρωθεί η διεξαγωγή, οφείλουν να ενημερώνουν σαφώς το κοινό για την τυχόν παρέλευση του χρόνου διενέργειας του διαγωνισμού.

# ΑΡΘΡΟ 37: ΔΙΑΓΩΝΙΣΤΙΚΑ ΠΡΟΓΡΑΜΜΑΤΑ

1. Τα διαγωνιστικά προγράμματα πρέπει να είναι απαλλαγμένα από κάθε προσυνεννόηση που συνεπάγεται την ευνοϊκότερη μεταχείριση ορισμένων από τους συμμετέχοντες.
2. Τα διαγωνιστικά προγράμματα υπάγονται κατά τα λοιπά στο σύνολο των κανόνων του παρόντος κώδικα.

# ΑΡΘΡΟ 38: ΔΙΑΓΩΝΙΣΤΙΚΑ ΠΑΙΓΝΙΑ

1. Τα διαγωνιστικά παίγνια οφείλουν να αναρτούν τους όρους τους ηλεκτρονικά στον ιστότοπο του παρόχου που τα μεταδίδει, ενημερώνοντας παράλληλα το κοινό, με κάθε πρόσφορο μέσο, για τον τρόπο με τον οποίο μπορεί να αποκτήσει άμεση πρόσβαση σε αυτούς.
2. Σε περίπτωση που η συμμετοχή κοινού στο διαγωνιστικό παίγνιο γίνεται μέσω τηλεπικοινωνιακών υπηρεσιών πολυμεσικής πληροφόρησης με αυξημένη χρέωση, οι όροι που αφορούν το κόστος συμμετοχής στο παίγνιο, καθώς και τον τρόπο συμμετοχής σε αυτό και κατάκτησης του προσφερόμενου επάθλου, πρέπει να αναφέρονται σύμφωνα με τις εκάστοτε ισχύουσες κανονιστικές προβλέψεις.
3. Απαγορεύεται κάθε αναφορά που μπορεί να παραπλανήσει το κοινό ως προς τους όρους του παιγνίου και ιδίως ως προς τις πιθανότητες κατάκτησης του επάθλου. Απαγορεύεται ομοίως η αποσιώπηση κάθε ουσιώδους πληροφορίας, η οποία μπορεί να επηρεάσει την απόφαση του κοινού να συμμετάσχει στο παίγνιο.

# ΑΡΘΡΟ 39: ΤΥΧΕΡΑ ΠΑΙΓΝΙΑ

Η διεξαγωγή των τυχερών παιγνίων μέσω οπτικοακουστικών υπηρεσιών γίνεται σύμφωνα με την εκάστοτε ισχύουσα νομοθεσία περί τυχερών παιγνίων.

# ΑΡΘΡΟ 40: ΚΑΤΑΡΓΟΥΜΕΝΕΣ ΔΙΑΤΑΞΕΙΣ

Από την έναρξη ισχύος του παρόντος Κώδικα, καταργούνται ο Κανονισμός 2/1991 του ΕΣΡ και οι διατάξεις του Π.Δ. 77/2003.

# ΑΡΘΡΟ 41: ΕΝΑΡΞΗ ΙΣΧΥΟΣ

Η ισχύς των διατάξεων του παρόντος αρχίζει από την δημοσίευση στο ΦΕΚ